**SPORT-, ÉS KULTURÁLIS ÖSZTÖNDÍJ PÁLYÁZATI KIÍRÁSA**

Az Eötvös Loránd Tudományegyetem Természettudományi Karának Kari Ösztöndíjbizottsága pályázatot hirdet sport-, és kulturális ösztöndíjra.

**A pályázat célja:** Azon hallgatók támogatása, akik rendszeres sporttevékenységet végeznek olimpiai sportágban, magyar szakszövetséggel vagy bejegyzett egyesülettel rendelkező sportágban, és versenyeredményeket is elérnek. Valamint a hallgatók egyszeri sport, és kulturális tevékenységének támogatása.

**Pályázat neve:**

1. Rendszeres sport ösztöndíj
2. Egyszeri sport ösztöndíj
3. Egyszeri kulturális ösztöndíj

**Pályázhatnak:**
Azon hallgatók, akik

* a karon tanulmányaikat
	+ felsőfokú szakképzésben,
	+ alap- vagy mesterképzésben,
	+ egységes, osztatlan képzésben vagy
	+ doktori képzésben folytatják,
* nappali képzésben vesznek részt és aktív hallgatói jogviszonnyal rendelkeznek.

Az utalások a HALLGATÓI AZONOSÍTÓK alapján történnek, amennyiben ezt nem tünteti fel, a pályázat nem kerül elbírálásra!

1. **Rendszeres sport pályázat feltételei:**
* 2014.09.10. és 2015.02.10. között versenyeredményeket ért el.

**A pályázat leadásának és elbírálásának menete:**

A pályázatot elektronikusan kell leadni, a Neptun tanulmányi rendszer felületén (Ügyintézés-> Kérvények) **2015.02.16. 23:59**-ig.

Hiánypótlásra csak a bírálat során felmerült hiányosságok esetén van mód és csak a bírálók kezdeményezésére. Hiánypótlásra bekért igazolások feltöltésének határideje 2014.09.20. 22:00.

Az elnyert ösztöndíj összege havonta kerül rögzítésre a NEPTUN-ban. A pályázaton elért pontszámról Neptunban személyes üzenet formában kap mindenki tájékoztatást.

**Az elbírálás** pontrendszer alapján történik, mely megtekinthető a szociális faliújságon, illetve a TTK HÖK honlapján. Pontot az utóbbi fél évben szerzett versenyeredményre adunk. Fél évnél régebbi versenyeredményre nem adható pont, kivéve, ha az adott versenyt ennél ritkábban rendezik meg. A versenyeredményeknél kérjük feltüntetni a verseny minősítését (ELTE verseny, megyei szintű verseny vagy bajnokság, nemzetközi szintű verseny vagy bajnokság, országos bajnokság, világkupa vagy meghívásos nemzetközi verseny, Universiade, Európa Bajnokság, Világ Bajnokság). Amennyiben a verseny minősítése nem egyértelmű, a Kari Ösztöndíjbizottság maga kategorizálja a pályázatot. (szorzók: 0,8; 1; 1,25)

**Csak a versenyeredménnyel rendelkező pályázatokat támogatjuk!**

1. **Egyszeri sport pályázat feltételei**

Csak a **már befizetett összegek** visszatérítését lehet igényelni a befizetést igazoló, **saját névre szóló eredeti számla csatolásával** - előre támogatást nem áll módunkban utalni!

A támogatandó eseményt így is megelőzheti az ösztöndíj kifizetése, mert a befizetés igazolása (névre szóló számla) alapján már el tudjuk bírálni a pályázatot. Ha a befizetés nem HUF-ban történt, akkor csatolni kell a befizetés időpontjában aktuális valuta árfolyamot is!

Pályázni csak abban az esetben lehet, ha **nem részesült más egyetemi forrásból támogatásban**.
Ezt igazolni a sportiskola/egyesület vezetőjének (pecséttel hitelesített) írásos nyilatkozatával kell.

A már lezajlott eseményekre hat hónapra visszamenőleg lehet pályázni.

Dologi eszközre, valamint szervezési költségekre NEM adható be pályázat, de utazási- és szállásköltség, részvételi díj, regisztrációs költségek, stb. megtérítésére igen.

**Csoportos pályázat** is beadható (pl. csapatsport nevezési díj), de az ELTE TTK-s résztvevők adatai (aláírásukkal együtt), a pályázó adataihoz hasonlóan legyenek feltüntetve. Ha csapat nevezési díjról van szó, a csapat összlétszámát is kérjük feltüntetni.

**Benzinköltség visszatérítésére** csak a megtett távolságot térképpel igazoló utazási terv, a gépjármű fogyasztását tartalmazó műszaki dokumentum és a benzinköltségről kiállított névre szóló eredeti számla ellenében lehet pályázni. Kérünk továbbá hivatalos igazolást (témavezető, egyesület vezetője stb.) a gépjárműhasználat indokoltságáról.

1. **Egyszeri kulturális pályázat feltételei**

Csak a **már befizetett összegek** visszatérítését lehet igényelni, és a befizetést igazoló, **saját névre szóló eredeti számlát** kell csatolni - előre támogatást nem áll módunkban utalni! A támogatandó eseményt így is megelőzheti az ösztöndíj kifizetése, mert a befizetés igazolása (névre szóló számla) alapján már el tudjuk bírálni a pályázatot. Ha a befizetés nem HUF-ban történt, akkor csatolni kell a befizetés időpontjában aktuális valuta árfolyamot is!

Pályázni csak abban az esetben lehet, ha **nem részesült más egyetemi forrásból támogatásban**.
A már lezajlott eseményekre, hat hónapra visszamenőleg lehet pályázni.

Kulturális tevékenységnek számít pl.: a színházlátogatás, komoly zenei koncertek, stb… De nem tudjuk támogatni pl.: a könnyű zenei koncerteken való részvételt, a cirkuszi előadás megtekintését.

**Csoportos pályázat** is beadható (pl. csoportos színházlátogatás), de a résztvevők adatai (aláírásukkal együtt), a pályázó adataihoz hasonlóan legyenek feltüntetve.

**FONTOS TUDNIVALÓK:**

* Sport célokra benyújtott pályázatként a költségek maximum 50%-át, de személyenként félévente legfeljebb 40.000 Ft-ot lehet támogatásként visszakapni.
* Kulturális célokra benyújtott pályázatként a költségek maximum 50%-át lehet támogatásként visszakapni, de személyenként félévente legfeljebb 10.000 Ft-ot.

**Pályázat leadása:**

A pályázatot a szorgalmi időszakban, az adott hónap 19-áig kell leadni, hogy a következő havi utalással rögzítésre kerüljön a megítélt összeg.

Pályázni NEPTUN rendszerben lehet, az Ügyintézések/Kérvények menüpont alatt. Az elnyert ösztöndíj a következő utalással kerül a hallgatóhoz.

**Pályázat eredménye:**

Az elbírált pályázatok eredményéről a hallgatót a Neptunban, személyes üzenetben értesítjük.

A pályázat során megadott személyes adatok kezelésére, illetve feldolgozására az Egyetemi Hallgatói Szociális és Ösztöndíjbizottság tagjai, valamint az általuk megbízott személyek jogosultak. Ezen adatokat kizárólag a leadott pályázat bírálata, illetve ehhez kapcsolódó feladatok ellátásához kerülnek felhasználásra. A személyes adatok kezelése és feldolgozása a hatályban lévő szabályzatoknak megfelelően zajlik.
A személyes adatok kezelésével, védelmével kapcsolatban a pályázó a Nemzeti Adatvédelmi és Információszabadság Hatósághoz fordulhat, illetve bírósági jogorvoslattal élhet.

**Felhívjuk minden pályázó figyelmét, hogy a hamis adatközlés kari fegyelmi és/vagy bűntető jogi eljárás megindításával járhat!**

**Egyéb információkért, valamint a pályázatokkal kapcsolatos kérdésekkel írhattok a szoceh@ttkhok.elte.hu címre, illetve személyesen az Északi Hallgatói Irodában tájékozódhattok.**

ELTE TTK Ösztöndíjbizottság
Budapest, 2015. február 6.